《示昙清侍者牧牛歌》
宋代·释梵言

侬家牧个白牛，年来可纵可收。
不用鼻头絭索，任渠放荡林丘。
风清月莹，踪迹难俦。
香严鞭杖，石巩放绳头，
跨入白云深处游，直得通身无影象，
时吹木笛有来由。小牛儿，
莫容易，浅草平田且随意。
勿令逐队上高坡，筋力未能登险巇。
傍水依山养，令头角完备。
叱，岂不见狸奴白牯解作师子游戏。

作者简介：释梵言，太平州（今安徽当涂）人。曾住筠州（此据《嘉泰普灯录》，《五灯会元》作瑞州）洞山寺及潭州龙牙寺。为南岳下十三世，宝峰克文禅师法嗣。《嘉泰普灯录》卷七、《五灯会元》卷一七有传。今录诗十五首。